钦定古今图书集成/明伦汇编/闺媛典/第318卷 > 皇清五十一 > 徐氏女
## 钦定古今图书集成/明伦汇编/闺媛典/第318卷 > 皇清五十一 > 徐氏女

按《定远县志》：“徐氏女，名纯懿，定远人也。少许字冯廷栋。年十四，廷栋夭，讣至，女号哭誓以死殉，父母百计防之，仅得免。已而遂欲归冯，冯不可，女擗踊不食曰：‘吾宁可复字他人哉’！父母漫应之曰：‘吾成汝志可耳’。” 自是却铅华，髽而衣衰，既葬则除之。逾年，盗入其室，室尽空，母亦遂亡。父少有羸疾，至是转剧，有弟两人，长者髫龀，幼者在哺，女日夕视汤药，色养唯谨。抚弱弟综理家事，内外毖饬。父没，两弟成长，有声誉，起胶庠间，家日益康，纤毫皆受成于姊而后行。其所以训迪两弟，亲师乐群，蹈礼秉义，殆若陶孟之母。两娣亦事之如姑，宗党莫不奉为女师。